זרה (סדרת טלוויזיה)

רקע

הסדרה מתמקדת בניסיונות של גיבורת הספר שחזרה בזמן בנסיבות מסתוריות, למנוע את קרב קלודן, שיאו של מרד היעקוביטים בשנת 1745. במהלך מרד זה ניסו שבטי הרמה הסקוטית ("היילנדרס") להתאחד תחת הנהגתו של הנסיך הגולה צ'ארלס אדוארד סטיוארט, ולכבוש את כס השלטון הבריטי. המרד נכשל בתבוסה קשה של הסקוטים בקרב קאלודן. בתגובה למרד ביצעו הבריטים טיהור אתני אכזרי בשבטים הסקוטיים, והתרבות הסקוטית הושפעה ממנו לצמיתות. זיכרון המרד מלווה את ההיסטוריה הלאומית הסקוטית מאז ועד היום.
הספר והסדרה בעקבותיו מתארים בפרוטרוט את החיים ברמה הסקוטית במאה ה-18, מבחינות רבות. בחלק מפרקי הסדרה אף משוחחים השחקנים בגאלית סקוטית.

עונה 1

גיבורת הסדרה "זרה" היא קלייר רנדל, אחות צבאית בריטית ששירתה במלחמת העולם השנייה ונוסעת בזמן לסקוטלנד של 1742, בתקופת מרידות היעקוביטים. קלייר נדרשת להסתגל לחיים במאה ה-18, השונים מאוד מחייה במאה העשרים. היא נקלעת לשבט מקנזי, אחד השבטים הסקוטיים בעלי החשיבות באזור. זרותה וחוסר ההתמצאות ביחס למנהגי המאה ה-18 בסקוטלנד, ומבטאה האנגלי המובהק, מקשים עליה בתחילה להסתגל למקום ומביאים את המקומיים לחשוד בה. לאחר זמן, בזכות ידע בסיסי ברפואה הנובע מהיותה אחות במקצועה, בזכות קסמה האישי, ולאחר שהיא מוכיחה במספר רב של מבחנים את נאמנותה, היא מתחברת לשבט מקנזי ומתקבלת לתוכו, אם כי לאורך כל הספרים ופרקי הסדרה הטלוויזיונית, היא נחשבת כזרה.
במהלך הזמן היא נישאת לג'יימס פרייזר, אציל מקומי, בעל אחוזה וממנהיגי שבטי הרמה הסקוטית. היא מתחילה לחיות את חייה כמקומית, ואף מסייעת ליעקוביטים במלחמתם בעד עצמאות סקוטלנד וכנגד הכיבוש הבריטי. היא מתמודדת עם הדילמה של היותה אישה הנשואה לשני גברים שונים, אם כי במרחק של 200 שנה זה מזה, גברים שאת שניהם היא אוהבת.
בעלה של קלייר במאה העשרים היה פרנק רנדל, היסטוריון, שבזכותו היא יודעת מעט על ההיסטוריה הסקוטית. קלייר מודעת לכך שבתוך שלוש שנים, ב-16 באפריל 1746, יתרחש קרב קאלודן, הקרב האחרון של ההתנגדות הסקוטית בבריטניה, בו הובסו הכוחות היעקוביטים באופן מוחץ, דבר שגרם מכה אנושה לשאיפות העצמאות של סקוטלנד והשפיע לדורות על היעדר עצמאותה. על מנת למנוע מקרב קאלודן להתקיים, היא מנסה בסיוע בעלה ג'יימס פרייזר, למנוע את התמרדות השבטים הסקוטיים כנגד הבריטים, אולם ללא הצלחה.
פעולותיה נעשות בתנאים מורכבים. עליה להסתיר את הידע עמו היא מגיעה מהמאה העשרים, ולהתמודד עם דעות קדומות ובורות נלווית. במקביל, בפעולותיה לאי הצלחת המרד היעקוביטי היא ובעלה נדרשים להעמיד פנים כלויאלים ונאמנים לשאיפות הבדלניות של סקוטלנד, פן תיחשב כבוגדת. למרות נסיונותיה, היא אינה מצליחה במאמצים לשנות את ההתארגנות הסקוטית הבדלנית.
העונה הראשונה מסתיימת בתפיסתו של בעלה, ג'יימס פרייזר על ידי הקצין הבריטי הסדיסט ג'ק רנדל (שבעלה במאה העשרים הוא מצאצאיו). ג'יימס עובר עינויים והתעללות מצד ג'ק רנדל, וכן נאנס על ידו.

עונה 2

בעונה השנייה, המבוססת על הספר "שפירית בענבר" עוברים קלייר וג'יימס לפריז, בתקופה שלפני המהפכה הצרפתית. ג'יימס מבוקש על ידי השלטונות הבריטים, ונדרש לתקופת החלמה לאחר הטראומה שעבר.
מחציתה הראשונה של העונה מתארת את השתלבותם בפריז, ומתארת את הפאר מנקר העיניים של חיי האצילות לפני המהפכה הצרפתית, כולל נהנתנותו של המלך.
תוכניתם של קלייר וג'יימס היא להתערות באצולה הצרפתית, תוך שימוש בתוארי האצילות הסקוטיים שלו, ובכך להתוודע להתוודע לטוען לכתר הבריטי, הנסיך צ'ארלס אדוארד סטיוארט. ההנחה היא כי היכרות עם הטוען לכתר ושכנועו שלא לגייס כספים למטרה ולא לצאת לסקוטלנד, תמנע את התגבשות המרד ואת קרב קאלודן. ג'יימס פרייזר מתוודע לטוען לכתר, בתחילה בבית זונות יוקרתי אליו הוא מגיע, ובהמשך רוכש את אמונו ומתקרב אליו.
למרות ניסיונות שונים ומתוחכמים, קלייר ובעלה אינם מצליחים למנוע את שאיפותיו של הטוען לכתר. הוא מגייס כספים במרץ לטובת המרד, ובהמשך מחליט לנסוע לסקוטלנד על מנת לאחד ולגייס את השבטים הסקוטיים לקרב. בני הזוג קלייר וג'יימס נוסעים בעקבותיו וחוזרים לסקוטלנד שלפני המרד היעקוביטי. בסקוטלנד הם מקבלים יחס כגיבורים, שהביאו עמם את הטוען לכתר. רוחות הבדלנות והשאיפות למרד חמוש בוערות, ולא ניתן לעצור אותן.
העונה מסתיימת מספר שעות לפני קרב קאלודן, כשקלייר ההרה נפרדת מג'יימס וחוזרת למאה העשרים בדרך האבנים המסתוריות, תוך שהיא משאירה את ג'יימס להילחם בקרב, מתוך ידיעה על מותו הקרב. העונה מסתיימת בהיכרות של הצופים עם ד"ר קלייר רנדל בשנות השישים של המאה העשרים, 20 שנה לאחר שחזרה בדרך האבנים המסתוריות, למדה רפואה והשתלבה בחיי מעמד הביניים עם הבעל פרנק רנדל. היא מופיעה עם בתה בריאנה, שהיא למעשה הבת המשותפת לה ולג'יימס. קלייר נתנה לה את שמה על שם שמו של אביו של ג'יימי, בריאן, כפי שהבטיחה לו לפני עזיבתה. בפרק האחרון, שהוא למעשה תחילתה של העונה השלישית, מבינה בריאנה כי היא בתו של ג'יימס, אף כי הדבר לא נראה סביר, ואילו קלייר מבינה כי ג'יימס כפי הנראה לא מת בקרב קאלודן.

עונה 3

העונה השלישית נפתחת במה שעבר על קלייר בזמן הריונה ולידתה את בריאנה, בתם המשותפת של קלייר וג'יימי. פרנק מקבל את קלייר והם עוברים להתגורר בבוסטון שבארצות הברית, אך מתקיימים ביניהם יחסים של שותפות הדדית כדי לשמור על נישואיהם למראית עין. געגועיה העזים של קלייר לג'יימי והקושי של פרנק לקבל זאת גורמים לריחוק ולניכור ביניהם. בסופו של דבר הם מחליטים על נישואים פתוחים, ופרנק מנהל במשך שנים מערכת יחסים עם סטודנטית שלו. קלייר מחליטה ללמוד רפואה, ומסיימת את הלימודים, למורת רוחה של החברה הגברית האמריקנית בשנות ה-60 של המאה ה-20, שלא ראתה בעין יפה לימודים באוניברסיטה של נשים ושחורים. היא מתיידדת שם עם סטודנט שחור בשם ג'ו אברנתי, שהופך גם לקולגה שלה בהמשך. קלייר מסיימת את לימודיה כרופאה כירורגית בהצלחה, ובזמן חגיגות סיום התואר שלה, כאשר בריאנה בת שמונה, היא פוגשת לראשונה, לגמרי בטעות, בסטודנטית שעימה מתראה פרנק. הדבר גורם למשבר בין קלייר לפרנק, מה שמעלה בפעם הראשונה את הרצון להתגרש. עם זאת, פרנק מתנגד לכך, כי אינו רוצה לאבד קשר עם בריאנה, שהוא מגדל כבתו.
במקביל, מתוארות גם חוויותיו של ג'יימי בשנים אלה. ג'יימי נפצע קשה בקרב קלודן ומוטל שותת דם וחסר אונים בין גופות החיילים. הוא רואה כיצד החיילים הבריטיים מחפשים חיילים יעקובינים פצועים כדי להרוג אותם. כעבור שלושה ימים החיילים היעקובינים ששרדו מחלצים אותו מהביצה בה הוא מוטל. החיילים הבריטיים מוצאים אותם וגוזרים עליהם מיתה בירייה על בגידתם בכתר. כאשר מוכרז שמו של ג'ימי, מזדקף המפקד הבריטי מילטון גריי ושואל אותו האם הוא "ג'יימי האדום". הוא אומר לו ששם משפחתו הוא גריי, ושהוא ומשפחתו חבים לו חוב של כבוד על כך שהציל את חייו של אחיו הקטן (בעונה 2). המפקד מארגן עגלה מלאה שחת, מעלה עליה את ג'יימי בסתר ושולח אותה ללאליברוך.
בלאליברוך חי ג'יימי בסתר עם אחותו ובעלה, מכיוון שהוא עדיין מבוקש כבוגד. הוא חי כפרא, צד ושרוי בצער עמוק. מדי פעם מבקש את נפשו למות. בסופו של דבר הוא מבקש מאחותו להסגיר אותו, כדי להסיר את הסכנה מעליה ומעל בני משפחתה. כך הוא עובר לידי הבריטים ונאסר.
בזמן המאסר מתחלף מפקד הכלא, והוא לא אחר מאשר אותו רס"ן גריי, הנער שהציל ג'יימי בעבר. הם מפתחים ביניהם קשרי כבוד וידידות. עם חיסול הכלא, מעביר רס"ן גריי את ג'יימי אל משפחת דונסני, לעבודה כסייס. שם הוא משרת במשך תקופת זמן, ולאחר מכן מתנה אהבים עם הבת הבכורה של המשפחה טרם חתונתה עם רוזן קשיש. היא נכנסת ממנו להריון ומתה בלידה. בעלה הרוזן מת גם הוא בתקרית טראגית שבה היה מעורב ג'יימי לאחר שהבין הרוזן שבנו הוא למעשה ממזר. לורד וליידי דונסני מגדלים את התינוק וג'יימי נשאר לצידו. כעבור מספר שנים עוזב את בנו, וילי, ואת אנגליה וחוזר לסקוטלנד, שם הוא פותח בית דפוס.
בינתיים, בריאנה גדלה ומסיימת את לימודיה בבית הספר התיכון. פרנק מודיע לקלייר שהוא עומד להתגרש ממנה ולקחת איתו את בריאנה חזרה לאנגליה. קלייר כועסת על כך והם רבים. קלייר נוסעת לביה"ח ומנתחת מטופלת, וכאשר היא יוצאת מהניתוח מבשר לה ג'ו שפרנק נהרג בתאונת דרכים. היא נפרדת ממנו בחדר המתים. לאחר מכן היא מספרת לבריאנה שפרנק אינו אביה האמיתי ושזהו ג'יימי. הם נוסעים לסקוטלנד לחפש היכן ג'יימי נמצא לפי ממצאים היסטוריים, ונעזרים בבנו המאומץ של הכומר, שהוא היסטוריון. בין ההיסטוריון לבריאנה פורחת אהבה. לצערה של קלייר, מיקומו של ג'יימי לא נמצא, והיא חוזרת שבורת לב לבוסטון.
לקראת חג המולד מגיע ההיסטוריון לביתן של קלייר ובריאנה ומספר להן שמצא את ג'יימי. בריאנה מעודדת את קלייר לחזור לאבנים ולהיפגש איתו.
קלייר חוזרת לסקוטלנד של המאה ה-18 ומגיעה לבית הדפוס של ג'יימי, שקרוי כעת אלכסנדר מלקולם (שמותיו האמצעיים). המפגש ביניהם מהמם ומלא התרגשות ותשוקה. ג'יימי לוקח את קלייר לבית הבושת בו הוא מתגורר ומתנה עימה אהבים. בשיחות שהם מנהלים, הוא מתוודה בפניה שיש לו בן וגם שהוא עוסק בהברחות של אלכוהול, שאינן חוקיות, ובהדפסות מחתרתיות. היא מספרת לו שיש לו בת ואת מה שעבר עליה במשך השנים בלעדיו.
בבוקר משאיר ג'יימי את קלייר בחדרו, ושניהם מאושרים וטובי לב. קלייר יורדת לאכול ארוחת בוקר, וכשהיא חוזרת, היא מוצאת בחדרה פורץ שתוקף אותה. קלייר נאבקת עם הפורץ והורגת אותו.
לאחר מכן פורצת שריפה בבית הדפוס של ג'יימי, וקלייר וג'יימי חוזרים ללאיברוך, שם נתקלת קלייר בקבלת פנים עוינת של ג'ני.
ג'יימי מתוודה בפני קלייר שנישא ללירי בהיעדרה ושימש אב לבנותיה ובכוונתו לבטל את הנישואים משום שחזרה. לירי יורה בג'יימי והוא נפצע בכתפו.
לירי דורשת תשלום מזונות ניכר מג'יימי על עוגמת נפשה, ולכן ג'יימי וקלייר מחליטים לקחת את האוצר של משפחת מקנזי, שקבור באי, בעזרת איאן, אחיינו של ג'יימי, אך איאן נשבה בידי האנגלים. ג'יימי וקלייר מפליגים בספינה לכיוון ג'מייקה, יעד הספינה שאליה נחטף איאן. במהלך ההפלגה נחטפת קלייר על ידי ספינת הצי האנגלי שעל סיפונה התפשטה מגפה, והיא מטפלת בחולים בה. היא מגלה שעברו של ג'יימי התגלה וקפטן הספינה נחוש להשתמש בה כפיתיון ולאסור את ג'יימי ברגע שיגיע לחוף קינגסטון לחפש אחריה. אחרי ניסיון בריחה כושל, היא מצליחה לברוח ומגיעה לאי נידח, בו היא משוטטת בלי ידיעה היכן היא עד אפיסת כוחות. היא מתעוררת בביתו של כומר שחי יחד עם אמה של אשתו המנוחה.  קלייר מצליחה להזהיר את ג'יימי בזמן ולאחר מכן הכומר משיא את פרגוס, הנער הצרפתי מפריז, יחד עם בתו החורגת של ג'יימי, בתה של לירי.
הספינה מפליגה לעבר ג'מייקה ומגיעה לפני ספינת הצי. קלייר וג'יימי מגיעים לאירוע לכבוד המושל החדש ומגלים להפתעת שני הצדדים שזהו ג'ון גריי. קלייר נדהמת לראות את חברתה הוותיקה גיליס, שנשרפה במשפט המכשפות בעונה הראשונה. גיליס מספרת לה שדוגאל עזר לה להימלט ומאז היא חיה בג'מייקה כאלמנתו של אדם עשיר מהמקום. במקביל נראה שאיאן חטוף על ידי גיליס ולאבן הספיר שלקח ג'יימי מתיבת האוצר לפני שנים יש משמעות. 
קפטן הצי אוסר את ג'יימי אך ג'ון גריי, המושל החדש, מערער על סמכותו ועל חוסר ההוכחות באשמתו של ג'יימי, וגורם לשחרורו.
בינתיים גיליס מגלה את קיומה של בריאנה, ביתם של קלייר וג'יימי ובטוחה שכדי להגשים את הנבואה על המלכת מלך חדש על סקוטלנד, היא נדרשת להרוג את בריאנה.
קלייר וג'יימי מוצאים את גיליס במערה שנחשבת מקוללת, בעצם מעבר נוסף בין התקופות, מנסה להקריב את איאן כדי לעבור לתקופה בה בריאנה חיה על מנת להרוג אותה. מתפתח קרב ביניהם וקלייר הורגת את גיליס. כולם חוזרים לספינה בדרכם אל סקוטלנד, אך בדרך תוקפת אותם סערה קשה, ג'יימי צולל כדי להציל את קלייר מטביעה והם מתעוררים על החוף בג'ורג'יה, אמריקה.

הפקה

ביולי 2012 פורסם שחברת "סוני פיקצ'רס" רכשה את הזכויות של סדרת ספרי "נוכרייה", ושמפתח הפרויקט הוא רונלד מור והמפיק הוא ג'ים קולברג. בנובמבר 2012 נחתם החוזה בין סוני לבין רשת השידור Starz. באפריל 2013 שכר מור צוות כותבים. באוגוסט פורסם שג'ון דהאל יביים את שני הפרקים הראשונים בסדרה מתוכננת של 16 פרקים.
אחד ההיבטים המבדילים סדרה זו מסדרות טלוויזיה אחרות הוא השימוש שנעשה בשפה הגאלית סקוטית. המומחה לשפה הגאלית סקוטית Àdhamh Ó Broin הוא היועץ בסדרה בנוגע לשפה. המשורר הסקוטי Griogair Labhruidh שר את השירים בגאלית בפסקול של העונה השנייה.
ב-15 באוגוסט 2014, אחרי שידור פרק הפיילוט בלבד, חידשה הרשת את הסדרה לעונה שנייה המבוססת על הספר השני בסדרה "שפירית בענבר". ב-1 ביוני 2016 חודשה הסדרה לעונה שלישית ורביעית שיתבססו על הספרים "Voyager" ו-"Drums of Autumn".

צילומים

ביולי 2013 אישר שר האוצר של בריטניה ג'ורג' אוסבורן שההפקה תיהנה מהקלות מס ליוצרים שהורחבו מתעשיית הקולנוע גם לטלוויזיה. בנוסף הסכימה הממשלה הסקוטית לממן המרת מחסנים בפאתי קמברלנד בצפון לנרקשייר לאולפני צילום. בספטמבר 2013 החל שלב הצילומים באתרים בסקוטלנד. צילומי הסט נערכו באולפני קמברלנד, ואתרי צילומים נוספים היו בטירת דאון (Doune Castle), טחנות במזרח לינטון, מזרח לות'יאן, ניוטונמור ברמה הסקוטית, יער רות'ימורשוס (Rothiemurchus), אבימור, מחצבות ליד בת'גייט, ואברפול סטירלינג. עוד נערכו צילומים בלוך רנוך, ובפולקלנד וקולרוס שבפייף.
צילומי העונה השנייה החלו באפריל 2015 על מנת להיות משודרים באביב 2016. מקום ההתרחשות העיקרי של העונה הוא פריז. צילומי הפנים נערכו באולפנים בסקוטלנד, בעוד צילומי הסצנות ברחובות פריז ובארמון ורסאי נערכו בפראג. בנוסף שימשו ארמונות אחדים בדרום אנגליה שבהם חדרים וארכיטקטורה בסגנון צרפתי עבור הסט הפריזאי.
ההפקה של העונה השלישית החלה בספטמבר 2016 בסקוטלנד. הצילומים תוכננו למרץ עד יוני 2017 בקייפטאון.

מוזיקה

המוזיקאי בר מקרירי הלחין את פסקול הסדרה. שיר הנושא הוא עיבוד לשיר מאת רוברט לואיס סטיבנסון בשם "Sing me a Song of a Lass that is Gone", והלחן הוא של שיר עם סקוטי בשם "The Skye Boat Song". בחלק מהפרקים בעונה השנייה הושר הבית השני של השיר בצרפתית, כדי לשקף את מקום ההתרחשות. קת'רין ג'ונס (Kathryn Jones) מבצעת את השיר.